Vareste kuus

"Vareste kuus" (originaalpealkiri "Six of Crows") on iisraeli-ameerika kirjaniku Leigh Bardugo 2015. aastal ilmunud noorte imeulme romaan.Macmillan Publishers. Six of Crows. Vaadatud 09.12.2023. 

Romaan on Bardugo "Griša" raamatusarja neljas raamat, millele eelneb "Vari ja luu" (ingl "Shadow and Bone") triloogia. Ühtlasi on "Vareste kuus" esimene osa samanimelisele diloogiale, mille teine osa "Kõver kuningriik" (ingl "Crooked Kingdom") ilmus 2016. aastal. "Vareste kuue" diloogiale järgneb "Nikolai" diloogia. 

Eesti keeles ilmus "Vareste kuus" 2017. aastal, "Kõver kuningriik" 2018. aastal. Mõlemad teosed kirjastas Kirjastus Pegasus ja tõlkis Lii Tõnismann.Kirjastus Pegasus. VARESTE KUUS. Vaadatud 09.12.2023.Kirjastus Pegasus. KÕVER KUNINGRIIK. Vaadatud 09.12.2023. 

 Peategelased 
 Kaz Brekker – Kerchist pärit 17-aastane sagulaste tänavajõugu juht, kes on Ketterdamis tuntud jõhkra kurjategijana;
 Inej Ghafa ­­­– Ravkast orjakauplejatega Ketterdami jõudnud Suli päritolu akrobaat ja Kazi "ämblik", kes sagulaste jõugu heaks informatsiooni kogub;
 Jesper Fahey – Novyi Zemist Ketterdami ülikooli tulnud talupoiss, kes on nüüd Kazi parem käsi ja kogu linna kõige osavam revolvrite käsitseja;
 Nina Zenik – Ketterdami Fjerda drüskellide (grišaküttide) eest põgenenud südamelõhestaja võimetega griša, kelle põhieesmärgiks on vanglast välja päästa oma armastatu Matthias Helvar;
 Matthias Helvar – Fjerdast pärit drüskell, kes istub Nina reetmise pärast Kerchi vanglas Põrguväravas;
 Wylan van Eck – sagulaste jõugu lõhkeainete ekspert ning rikka Ketterdami kaupmehe Jan van Ecki poeg, kes perekonnast välja heideti, enne kui Kaz ta oma tiiva alla võttis.Bardugo, L. (2017). Vareste kuus. Tõlkinud Lii Tõnismann. Tallinn: Kirjastus Pegasus (originaaltrükk avaldatud 2015). ISBN 978-9949-593-93-4.

 Süžee 
"Vareste kuue" tegevustik algab Ketterdamis, saareriigi Kerchi pealinnas, kus mõjukas kaupmees Hoede testib alles avastatud uimastit, jurda parem’it, oma valdustel elavate grišade ehk üleinimlike võimetega isikute peal. Ravitseja, kellele uimasti antakse, suudab katseks kohale toodud köögipoisi lahti lõigatud käe ühe pilguga korda teha, kuid peale seda tapab ta enamiku teistest ruumis kohalolijatest. 

Nädal aega hiljem röövivad kaks grišat Kaz Brekkeri tänavalt. Need grišad saavad oma kuju muuta tahkeks, vedelaks ja gaasiliseks, mis käib tavalise griša võimetest üle. Kaz ärkab üles kaupmehe Jan van Ecki juures, kes räägib talle jurda parem’ist, selle päritolust ja mõjust nii grišadele kui ka tavainimestele. Van Eck survestab Kazi vastu võtma tööotsa murda Fjerda suurimast vanglast, Jäälinnusest, välja šuu teadlane Bo Yul-Bayur, kes jurda parem'i välja töötas, kuid seejärel drüskellide vangistusse langes. Kaz on kahtlev pakkumise vastuvõtmises, kuid ei suuda lõpuks van Ecki lubatud 30 miljonist krugest (Kerchis kasutatav rahaühik) ära öelda.pisi|Kirjanik Leigh BardugoKaz paneb kokku viiese meeskonna ehk oma varesed: Inej Ghafa, Nina Zenik, Jesper Fahey ja Wylan van Eck (keda siis tunti kui Wylan Hendriksit). Kõik koos, lisaks vähese abiga nende tänavajõugult, keda nimetatakse sagulasteks, lähevad nad päästma tööotsaks vaja minevat kuuendat meeskonnaliiget Matthias Helvarit. Matthias on aasta aega istunud orjanduses süüdistatuna Põrguväravas, Kerchi kõige kindlamas vanglas. Läbi katsumuste ja ohtude toovad varesed vihase ja segaduses Matthiase tagasi Ketterdami, kus nad hakkavad plaanima Jäälinnusesse sissemurdmist ning pärast eluga pääsemist. Matthias, kes on endine drüskell, ei taha plaanist midagi kuulda, kuna kamba aitamine tähendaks oma maa ja rahva reetmist. Kaz aga lubab talle ametlikku süüdistustest vabastamist, peale mida saaks ta drüskellina Fjerdasse naasta, misjärel nõustub Matthias vastumeelselt plaanis osalema. 

Hommikul, kui grupp lahkuma peaks, ründavad neid sadamas mehed rivaaljõukudest, kes on samuti van Ecki tööst kuulnud ning loodavad Kazi Fjerdasse minekut takistada. Lõpuks jõuavad kõik laevale, kuid Inej on vigastatud ja Ninal läheb kaua aega, et ta terveks ravida. Samal ajal lõikab Kaz noaga Oomenilt, mehelt, kes sadamas Ineji pussitas, silma välja, et teada saada, kes rünnaku korraldas. Kuuldes, et kogu asja taga on Kazi surmavaenlane Pekka Rollins, viskab Kaz Oomeni üle parda.

Kuuene seltskond lastakse laevalt maha Fjerda põhjaosas, kust nad edasi Fjerda pealinna Djerholmi matkavad. Teekonna käigus saavutavad Nina ja Matthias vaherahu ja lubavad teiste selja taga teineteisele, et ei lase mitte mingil juhul Bo Yul-Bayuril tagasi Ketterdami jõuda. Nina ja Matthias tahavad Bo Yul-Bayuri tappa, kas kohe Jäälinnuses või äärmisel juhul laeval tagasi Kerchi. 

Djerholmi jõudes räägib Kaz suurema osa plaanist ära ka teistele ning järgmisel hommikul hakatakse pihta. Jäälinnusesse sisenevad nad vangivagunites, kuna seal toimuva pidustuse ajal ei pöörata nii palju tähelepanu vangidele kui muidu. Peavärava juures toimuvad aga topeltkontrollid, kuna kevadisele peole on kutsutud tähtsaid inimesi üle kogu maailma. Kõik tundub minevat plaanile vastavalt, kuni drüskellide juht, Jarl Brum, kes peaks olema surnud, maskeeritud Ninale grišade hoidmiseks valmistatud spetsiaalseid vangikonge näitab ning seejärel ta ühte kongi Matthiase abiga kinni paneb. Siiski tuleb välja, et Matthias ei ole drüskellide poolele tagasi läinud, kui ta Brumi teadvusetuks lööb ja Nina välja päästab. 

Samades kongides hoiti ka Bo Yul-Bayuri, mistõttu oli vaja, et Brum nad sinna sisse laseb. Nina ja Matthias leiavad toa, kus peaks olema Yul-Bayur, ja on valmis ta tapma, kuid siis tuleb välja, et Yul-Bayur on surnud ning tema poeg Kuwei Yul-Bo proovib fjerdalaste nõudmisel isa asemel jurda parem’it järgi ja juurde teha. 

Nina ja Matthias võtavad Kuwei kaasa ning saavad Kaziga taas kokku. Kolmekesi pääsevad nad Jäälinnusest välja maa-aluses jões ujudes. Samal ajal on Wylan, Jesper ja Inej varastanud tanki, millega nad välimisest müürist läbi sõidavad, ülejäänud neli peale korjavad ning sadamas ootava laeva poole kihutavad. Sadamas aga piiravad Fjerda väed nad ümber ja Nina on sunnitud oma südamelõhestaja võimete võimendamiseks võtma jurda parem’it, teades, et see võib ta tappa, kuna neil pole mitte mingit muud võimalust pääsemiseks. 

Kogu grupp jõuab tagasi laevale, kuid Nina on terve tagasitee jurda parem'i järelmõjude tõttu äärmiselt haige. Ketterdamis saavad nad kokku van Eckiga. Tuleb välja, et kaupmehel polnud plaaniski neile lubatud raha maksta. Kuna Kaz ei kavatse ilma rahata Kuwei Yul-Bod üle anda, röövib van Eck Ineji ning annab Kazile seitse päeva, et Kuwei Yul-Bo Ineji vastu vahetada.

 Adaptatsioonid 
2021. aastal ilmus Netflixi voogedastusplatvormil "Griša" raamatusarja esimese triloogia "Vari ja luu" ainetel telesari "Shadow and Bone". Sarjas jälgitakse küll põhiliselt triloogia tegevust, kuid Kaz ja tema varesed on samuti kaasatud. Sarja esimeses hooajas pakutakse Kazile, Inejile ja Jesperile tööots röövida loo peategelane Alina Starkov ja tuua ta Ketterdami, mis viib nad Ravkasse põhisündmuste keskele. Teises hooajas satuvad varesed taas "Varju ja luu" tegelastega kokku, aga sarja on sisse kirjutatud juba nii mõnedki kohad "Vareste kuue" raamatutest.Heisserer, E. (Produtsent). (23.04.2021–16.03.2023). Shadow and Bone [Telesari]. Ameerika Ühendriigid: 21 Laps Entertainment, Netflix, Chronology Entertainment Studios. Netflix: https://www.netflix.com/ee/title/80236319.

"Varju ja luu" teise hooaja linastudes 2023. aasta märtsis räägiti ka "Vareste kuue" tegevusele keskenduva sarja tulekust. Sama aasta novembris teatas Netflix aga, et on tühistanud "Varju ja luu" sarja selle teise hooaja järel, mille tagajärjel jääb ka "Vareste kuue" sari päevavalgust nägemata.Romano, N. (17.11.2023). Shadow and Bone cancelled after 2 seasons at Netflix, Six of Crows spinoff also scrapped. Entertainment Weekly. Vaadatud 09.12.2023.

 Viited 
Kategooria:2015. aasta kirjandusteosed